b'\n_START_ARTICLE_\nEmilijus Andriulis\n_START_SECTION_\nBiografija\n_START_PARAGRAPH_\nGim\xc4\x97 tarnautoj\xc5\xb3 \xc5\xa1eimoje. Mok\xc4\x97si Kelm\xc4\x97s ir Raseini\xc5\xb3 gimnazijose. Jau mokykliniais metais dom\xc4\x97josi medicina. Baig\xc4\x99s vidurin\xc4\x99 mokykl\xc4\x85 \xc4\xafstojo \xc4\xaf tuometin\xc4\xaf Kauno valstybin\xc4\xaf universitet\xc4\x85 studijuoti medicinos, ta\xc4\x8diau studij\xc5\xb3 nebaig\xc4\x97. 1948 m. i\xc5\xa1tremtas \xc4\xaf Krasnojarsko kra\xc5\xa1t\xc4\x85. Sunkus, nepakeliamas gyvenimas, T\xc4\x97vy n\xc4\x97s, nami\xc5\xa1ki\xc5\xb3 ilgesys subrandino mint\xc4\xaf b\xc4\x97gti \xc4\xaf Lietuv\xc4\x85. Besislapstydamas, nemiegoj\xc4\x99s, alkanas, su\xc5\xa1al\xc4\x99s ir i\xc5\xa1sek\xc4\x99s jis gr\xc4\xaf\xc5\xbeo \xc4\xaf gimtin\xc4\x99, ta\xc4\x8diau legaliai gyventi negal\xc4\x97jo. 1950 m. teistas u\xc5\xbe pab\xc4\x97gim\xc4\x85 i\xc5\xa1 tremties, teko s\xc4\x97d\xc4\x97ti Minsko, Gorkio, Kirovo, Molotovo bei kituose kal\xc4\x97jimuose. Po Stalino mirties i\xc5\xa1leistas i\xc5\xa1 kal\xc4\x97jimo be teis\xc4\x97s gr\xc4\xaf\xc5\xbeti \xc4\xaf Lietuv\xc4\x85. Apsigyveno Krasnojarske, \xc4\xafsidarbino statybose pagalbiniu darbininku. Statant Krasnojarsko medicinos instituto bendrabut\xc4\xaf, susipa\xc5\xbeino su instituto studentais, kurie \xc4\xaf\xc5\xbeieb\xc4\x97 vilt\xc4\xaf t\xc4\x99sti medicinos studijas. 1954 m. priimtas \xc4\xaf Krasnojarsko medicinos instituto pirm\xc4\x85 kurs\xc4\x85. Gyveno sunkiai, jokios paramos nebuvo, ta\xc4\x8diau didelis noras mokytis ir u\xc5\xbesispyrimas pad\xc4\x97jo i\xc5\xa1gyventi. Pragyvenimui ir studijoms u\xc5\xbesidirbdavo naktimis ir i\xc5\xa1eigin\xc4\x97mis dienomis pakraudamas vagonus. Tik 1956 m. gr\xc4\xaf\xc5\xbeo \xc4\xaf Lietuv\xc4\x85. 1960 m. baig\xc4\x97 Vilniaus universitet\xc4\x85. 1965 m. apgyn\xc4\x97 medicinos moksl\xc5\xb3 kandidato disertacij\xc4\x85, 1969 m. medicinos moksl\xc5\xb3 daktaras._NEWLINE_1961\xe2\x80\x931991 m. Vilniaus pedagoginio instituto d\xc4\x97stytojas, nuo 1966 m. Higienos katedros ved\xc4\x97jas, buvo instituto Mokslin\xc4\x97s tarybos, Senato narys, nuo 1970 m. profesorius. Jo pastangomis 1966 m. \xc4\xafkurta Mokyklin\xc4\x97s higienos katedra, v\xc4\x97liau buvo pavadinta Fiziologijos ir higienos katedra, dab. Sveikatos ugdymo katedra._NEWLINE_Svarbiausi darbai i\xc5\xa1 vaik\xc5\xb3 fizinio vystymosi antropologijos ir fiziologijos. Para\xc5\xa1\xc4\x97 mokom\xc5\xb3j\xc5\xb3 priemoni\xc5\xb3.'